《北山杂诗十首 其二》
宋代·苏过

空山寂无闻，独拥寒炉火。时时黄犬吠，知有行人过。

扣门但樵叟，束薪求售我。辛勤易一饭，空腹安能果。

我困亦无几，僮仆行忧饿。明朝且食粥，弹铗悲楚些。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。